บจ.maiคุยกันขอลดภาษี5%ชงเหตุผลคลัง
ซีอีโอ mai นัดถกสมาชิก 28 มี.ค. ก่อนยื่นหนังสือถึง รมว.คลัง ขอส่วนลดภาษีนิติบุคคลอย่างน้อย 5%
27 มี.ค. 2555

ซีอีโอ mai นัดถกสมาชิก 28 มี.ค. ก่อนยื่นหนังสือถึง รมว.คลัง ขอส่วนลดภาษีนิติบุคคลอย่างน้อย 5% 
นายสมบัติ อนันตรัมพร นายกสมาคมบริษัทจดทะเบียนในตลาดหลักทรัพย์ เอ็ม เอ ไอ (mai) เปิดเผยว่า วันที่ 28 มี.ค.นี้ ผู้บริหารบริษัทจดทะเบียน (บจ.) ในตลาดหลักทรัพย์ mai จะหารือถึงเหตุผลที่จะยื่นหนังสือถึงนายกิตติรัตน์ ณ ระนอง รองนายกรัฐมนตรีและ รมว.คลัง เพื่อขอลดภาษีนิติบุคคลให้แก่ บจ.ใน mai อีก 5% จากระดับ 23% ในปีนี้ และปีหน้าเหลือ 20%
“ก่อนหน้านี้มีโอกาสพบกับ รมว.คลัง ซึ่งท่านก็บอกว่าหากมีเรื่องอะไรก็เข้ามาหารือได้ตลอด แต่ควรหารือและสรุปข้อดีข้อเสีย และตัวเลขต่างๆ ให้พร้อม” นายสมบัติ กล่าว
นายสมบัติ ในฐานะประธานกรรมการและกรรมการผู้จัดการ บริษัท อินเตอร์ลิ้งค์ คอมมิวนิเคชั่น (ILINK) กล่าวว่า การดำเนินงานในปีนี้จะเป็นปีแห่งการลงทุนในธุรกิจใหม่ ซึ่งใช้งบลงทุนทั้งหมด 200 ล้านบาท และจะช่วยให้บริษัทเติบโตอย่างก้าวกระโดดในอนาคต โดยจะเห็นผลชัดเจนในปี 2556 ที่รายได้จะเติบโตถึง 30% จากปี 2555 ส่วนปี 2557 ก็จะเติบโต 50% และโต 100% ในปี 2558
“ผลศึกษาการทำโซลาร์เซลล์เราคงต้องยกเลิกไป เนื่องจากมีอัตราผลตอบแทนที่น้อยกว่าธุรกิจใหม่ที่กำลังจะทำ” นายสมบัติ กล่าว 
สำหรับผลประกอบการปี 2555 บริษัทตั้งเป้ามีกำไรสุทธิโตขึ้น 20% จากปีก่อนที่ทำได้ 52 ล้านบาท หลังภาษีลดเหลือ 23% ขณะที่รายได้โตมากกว่า 15% จากปีก่อนทำได้ 1,325 ล้านบาท